Document ID: 32010R0033

UREDBA KOMISIJE (EU) št. 33/2010
z dne 12. januarja 2010
o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
ob upoštevanju naslednjega:
(1)
Za uvrstitev obutve z zgornjim delom iz dveh ali več materialov ob uporabi opombe 4(a) skupaj z dodatno opombo 1 k poglavju 64 kombinirane nomenklature, priložene Uredbi (EGS) št. 2658/87, je treba drugi stavek dodatne opombe 1 k poglavju 64 pojasniti z navedbo o načinu preverjanja, ali imajo dani materiali značilnosti zgornjega dela.
(2)
Sodišče Evropske unije je v sodbi v zadevi C-165/07, Skatteministeriet proti Ecco Sko A/S (2), za tako preverjanje uvedlo „test s hojo“. S testom se preveri, ali materiali zgornjega dela zagotavljajo zadostno oporo stopalu, da lahko uporabnik uporablja obutev za hojo.
(3)
Zato je primerno v dodatni opombi 1 k poglavju 64 določiti, da morajo materiali, da bi imeli značilnosti zgornjega dela, zagotavljati zadostno oporo stopalu, da lahko uporabnik uporablja obutev za hojo.
(4)
Sodišče v sodbi ni določilo, ali se „test s hojo“ opravi s trakovi za pričvrstitev ali brez njih. Sodišče prepušča potrebno ugotovitev nacionalnim predložitvenim sodiščem. Dejstvo, da je od načina odstranitve usnja odvisno, ali trakovi za pričvrstitev ostanejo nameščeni ali ne, lahko privede do različnih razlag sodbe.
(5)
Za enotno razlago sistemov pričvrstitve je treba v dodatni opombi 1 k poglavju 64 določiti, da morajo sistemi pričvrstitve med testom ostati nameščeni. V nasprotnem primeru test s hojo za obutev, ki za nošnjo zahteva sistem pričvrstitve, na primer vezalke, ne bi uspel z nobenimi materiali, saj uporabnik ne bi mogel nikoli hoditi brez sistema pričvrstitve.
(6)
Uredbo (EGS) št. 2658/87 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Odbora za carinski zakonik -
SPREJELA NASLEDNJO UREDBO:
Člen 1
V dodatni opombi 1 k poglavju 64 kombinirane nomenklature, priložene Uredbi (EGS) št. 2658/87, se drugi stavek prvega odstavka nadomesti z naslednjim:
„Po odstranitvi ojačitev mora imeti material, ki se pokaže, značilnosti zgornjega dela in ne podloge ter zagotavljati stopalu zadostno oporo, da je obutev z nameščenimi prvotnimi pričvrstitvami uporabna za hojo.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. januarja 2010

Labels: 3
1